Document ID: /roh_data/filtered/fineweb-2-filterrobots_roh.jsonl.gz/44779

Grosser Rat
Cussegl grond
Gran Consiglio
Il tema da la persistenza daventa pli e pli impurtant en il turissem. Svizra turissem (ST) ha realisà quai e lantschà ina nova strategia da persistenza sut la noziun «Swisstainable». Svizra turissem constatescha che la persistenza per propi vegn vivida gia dapi onns en Svizra. En rangaziuns renumadas occupa la Svizra adina ina posiziun a la testa – ma tuttina na san blers betg quai. La nova strategia da persistenza da Svizra turissem (ST) e da la branscha turistica duai midar quai.
Il Grischun è la regiun da vacanzas la pli gronda da la Svizra. La marca «graubünden» sa posiziunescha sco «metropola natirala da las Alps». Igl è evident ch'il Grischun sto surpigliar ina rolla directiva, sch'il program «Swisstainable» duai avair success. En il sectur dal marketing vegnan Grischun Vacanzas (GRV) e las destinaziuns turisticas a stuair surpigliar ina rolla impurtanta. Per ch'ins possia communitgar e far reclama per insatge, èsi impurtant da savair tge mesiras che vegnan realisadas en las interpresas da la branscha turistica sco er en il chantun ed en las vischnancas spezialmain en il sectur da l'ambient. Il chantun ha las enconuschientschas davart ils programs da promoziun dal chantun e davart las mesiras persistentas ch'èn gia vegnidas realisadas en ils secturs da l'infrastructura, da l'energia, da la mobilitad e.u.v. Principalmain la branscha turistica ha las infurmaziuns davart il cumportament e davart il stadi ch'è vegnì cuntanschì en connex cun la persistenza da las interpresas turisticas. Ina meglra communicaziun da tut questas mesiras na po betg esser utila mo per il turissem sco impurtanta pitga da l'economia publica en il chantun, mabain duai er animar a l'imitaziun cun sensibilisar la populaziun e l'economia dal Grischun en general cun «Best Practices» en la proxima vischinanza.
En quest connex vegn la Regenza supplitgada da respunder las suandantas dumondas:
Tavau, ils 21 d'avrigl 2021
Brunold, Casty, Waidacher, Berther, Caluori, Cantieni, Casutt-Derungs, Censi, Crameri, Della Cà, Della Vedova, Deplazes (Rabius), Derungs, Ellemunter, Epp, Fasani, Föhn, Geisseler, Kunfermann, Loepfe, Maissen, Märchy-Caduff, Niggli-Mathis (Grüsch), Sax, Schwärzel, Stiffler, Tomaschett (Breil), Ulber, von Ballmoos, Wellig, Zanetti (Landquart), Decurtins-Jermann, Federspiel, Flütsch (St. Antönien), Heini
Sch'ins tschertga en in program da navigaziun en l'internet – cun deactivar la posiziun ed il cumportament da l'utilisadra u da l'utilisader – maletgs davart il «Grischun», chattan ins sut ils maletgs ils pli relevants tals dal traffic public, da bellas cuntradas, da natira intacta e da vitgs intacts, da monuments particulars u da highlights culinarics. Plinavant èn l'unic Parc naziunal svizzer, ils trais parcs natirals regiunals sco regiuns da model dal svilup persistent sco er ils impurtants patrimonis natirals e culturals mundials da l'UNESCO ulteriurs indizis per la gronda impurtanza da la persistenza en il Grischun. Il Grischun vegn pia associà gia fermamain cun la persistenza. Quai vul dir ch'il Grischun sto tegnair quint mintga di en emprima lingia da las aspectativas sco destinaziun da vacanzas persistenta. Che la persistenza sa paja, è sa mussà durant la pandemia dal coronavirus cun las restricziuns da viadi: La dumonda per in turissem da stad natiral en las regiuns alpinas dal Grischun è surprendentamain gronda, uschia ch'il potenzial è er correspundentamain grond. Cun la midada dal clima vegn quai a daventar anc pli impurtant.
La persistenza è in princip d'agir, nua che la duraivladad da l'utilisaziun da las resursas vegn garantida cun mantegnair l'abilitad da la regeneraziun natirala. Dapi la Conferenza davart l'ambient ed il svilup da l'Organisaziun da las Naziuns Unidas a Rio de Janeiro l'onn 1992 è in aspect central quel da mantegnair l'equiliber tranter las pretensiuns da l'economia, da la societad e da l'ecologia. Dapi il cumenzament da l'onn 2021 dispona il chantun d'in instrument per giuditgar la persistenza da projects. Quel vegn applitgà en dependenza da la cumplexitad, da la purtada da las consequenzas territorialas e temporalas, da la populaziun pertutgada, dals custs e dals eventuals conflicts d'interess e duai servir a las manadras ed als manaders da projects per optimar quels en il senn da la persistenza. Ultra da las prescripziuns davart il giudicament da la persistenza entaifer l'administraziun èn ils parcs natirals regiunals obligads – sur lur cunvegnas da prestaziun – da porscher a las vischnancas in instrument per giuditgar la persistenza, ch'è adattà a lur basegns, e da furnir uschia ina plivalur per il svilup persistent. Sco motor che promova il svilup persistent po vegnir resguardà il punct central «Green Deal» en il program da la Regenza 2021–2021. L'incumbensa Wilhelm concernent in «Green Deal» per il Grischun, ch'è vegnida acceptada dal parlament en la sessiun da zercladur 2019, cuvra cun il plan d'acziun pretendì per reducir las emissiuns da gas cun effect da serra in'emprima ed impurtanta part d'in «Green Deal» cumplessiv en il senn dal program da la Regenza. In rapport intermediar cun in credit d'impegn per in'emprima etappa vegn preschentà al Cussegl grond en la sessiun d'october 2021. Sco axas d'acziun centralas vegn il plan d'acziun a cuntegnair la midada ad energias regenerablas, il traffic public, il tractament persistent da resursas materialas ed il rinforzament da l'economia indigena. Tenor la Regenza tutga tar in «Green Deal» cumplessiv dentant er il tractament da las resursas u da las basas da viver ch'èn essenzialas en spezial er per il turissem, numnadamain ina natira e cuntrada intacta sco er il patrimoni cultural. Ina gronda sensibilisaziun per la protecziun da la cuntrada ha ina lunga tradiziun en il Grischun ed è ina raschun, per la quala il Grischun vegn associà fermamain cun la persistenza. La cuntrada sto vegnir tractada vinavant cun quità. La promoziun da la biodiversitad è in ulteriur punct central da svilup dal program da la Regenza 2021–2024.
Tar la dumonda 1: Gea. Quai na po dentant betg mo esser per effects da reclama, mabain per viver ina tenuta grischuna da la persistenza e per render visibla quella seriusamain vers anen e vers anora.
Tar la dumonda 2: Na. In sistem da monitoring che po vegnir duvrà per la communicaziun en il turissem sto sa referir oravant tut a stentas consequentas a favur da la persistenza en la destinaziun turistica ed en ils manaschis d'alloschament, sco ch'ellas èn er visiblas per ils giasts. Projects per la persistenza sin plaun chantunal pon medemamain vegnir duvrads cumplementarmain. La Regenza è pronta da metter a disposiziun infurmaziuns respectivas als purtaders d'in sistem da monitoring u d'in marketing turistic. Igl è e resta dentant l'incumbensa da las singulas destinaziuns turisticas da s'occupar da differents aspects da la persistenza e da sviluppar sco er da communitgar purschidas turisticas persistentas. La persistenza en il turissem basegna ina discussiun tematica fundada ed è en la responsabladad commerziala da singulas acturas e da singuls acturs turistics.
Tar la dumonda 3: Gea. En il sectur da la persistenza ha il chantun Grischun gia in tschert caracter exemplaric. Igl è impurtant da defender quel e da sustegnair la persistenza er per augmentar l'attractivitad. Quai vul dentant er dir che las organisaziuns turisticas sco er singulas acturas e singuls acturs turistics en il Grischun s'occupian sistematicamain d'aventuras turisticas che cumpiglian recreaziun, moviment, culinarica, cultura, natira e cuntrada sco er qualitad ecologica e che furneschan ina contribuziun per posiziunar il Grischun sco regiun da vacanzas persistenta.
10 da zercladur 2021